โบรกแนะ “ทยอยซื้อ” ERW เป้า 4.90 บ. ลุ้นงบ Q4/65 พลิกกำไร 136 ล้าน
“บล.ฟิลลิป” แนะนำทยอยซื้อ ERW ปรับราคาพื้นฐานมาที่ 4.90 บ. ลุ้นงบไตรมาส 4/65 พลิกกำไร 136 ล้านบาท จากจำนวนนักท่องเที่ยวที่เดินทางเข้าไทยในเดือน ธ.ค. 65 สูงกว่าทางททท. คาด
“บล.ฟิลลิป” แนะนำทยอยซื้อ ERW ปรับราคาพื้นฐานมาที่ 4.90 บ. ลุ้นงบไตรมาส 4/65 พลิกกำไร 136 ล้านบาท จากจำนวนนักท่องเที่ยวที่เดินทางเข้าไทยในเดือน ธ.ค. 65 สูงกว่าทางททท. คาด
6 ม.ค. 2566

บล.ฟิลลิป (ประเทศไทย) จำกัด ระบุในบทวิเคราะห์ แนะนำ “ทยอยซื้อ” หุ้นบริษัท ดิ เอราวัณ กรุ๊ป จำกัด (มหาชน) หรือ ERW ปรับราคาพื้นฐานขึ้นเป็น 4.90 บาท โดยคาดว่าผลประกอบการไตรมาส 4/65 จะพลิกกำไรที่ 136 ล้านบาท ส่วนโมเมนตัมการดำเนินงานเดือน ธ.ค. ซึ่งตรงกับช่วงเทศกาลคริสมาสต์และวันหยุดยาวของไทยทำให้คาดผลประกอบการฟื้นตัวต่อเนื่องเทียบกับเดือนก่อน และมีแนวโน้มฟื้นตัวมากกว่าคาดก่อนหน้าเล็กน้อย จากจำนวนนักท่องเที่ยวที่เดินทางเข้าไทยในเดือน ธ.ค. 65 สูงกว่าทางททท. คาด ทำให้ตัวเลขนักท่องเที่ยวทั้งปีเพิ่มเป็น 11.14 ล้านคน นอกจากนี้ คนไทยเดินทางท่องเที่ยวในประเทศกันมากขึ้น
อีกทั้งมีการเปิด HOP INN ใน กทม. เพิ่มอีกจำนวน 3 แห่ง (ในเดือน ต.ค., พ.ย. และ ธ.ค. เดือนละ 1 แห่ง) ส่งผลให้ไตรมาส 4/65 เบื้องต้นคาดผลประกอบการพลิกกำไรอยู่ที่ราว 136 ล้านบาท ดีกว่าคาดก่อนหน้าจากไตรมาส 4/64 ขาดทุนสุทธิ 245 ล้านบาท และไตรมาส 3/65 เหลือขาดทุนเล็กน้อยอยู่ที่ 12 ล้านบาท
 